Ondersteun eggenoot met geestesversteuring - WelstandWelstand
Tuis / Advies / Ondersteun eggenoot met geestesversteuring
Ondersteun eggenoot met geestesversteuring
Dinsdag | 22 Oktober | 2019
Elke huwelik bied sy eie stel uitdagings en roep jou daartoe om jouself toe te rus om die bes moontlike lewensmaat te wees. Indien jy besluit om die lewensreis mee te maak met 'n maat wat met 'n geestesversteuring saamleef, kan hierdie uitdagings soos 'n reeks heuwels voor jou lê. Met baie liefde, hulp van buite en die nodige aanpassings, kan julle egter hand aan hand teen 'n eweredige pas hierdie heuwels daagliks aandurf en oorkom.
Sorg dat jy sélf goed ingelig is oor jou maat se diagnose. Ons kan nie sien wat in iemand anders se psige aangaan nie, en hulle is nie altyd in staat om uitdrukking daaraan te gee nie. Dit is dus jou taak om meer uit te vind oor jou maat se toestand en sy lyding beter te leer verstaan. Dit sal jou ook help om jou eie ervaring van jou maat se toestand te verstaan.
Vors ondersteuningstegnieke na. Vind uit wat die beste reaksie is wanneer jou maat met iets sukkel.
Nie almal word gebore met die vaardigheid om goed te kan luister nie. Leer om te luister sonder om 'n oordeel uit te spreek, of jou maat met 'n string oplossings in die rede te val.
Onthou om aan julle verhouding buite die geestesversteuring te werk. Gaan op uitstappies, gesels oor julle drome, en lag saam. Groei in julle verhouding, selfs al vereis dit die hulp van 'n terapeut. Moenie dat die geestesversteuring julle insluk en dat daar buitekant die siekte niks anders bestaan nie.
Pas jouself mooi op deur selfsorg toe te pas. Eet gesond, kry oefening, maak tyd vir jou stokperdjies, en sluit by 'n ondersteuningsgroep aan. Die geestestoestand affekteer jou ook. Dit is maklik om skuldig te voel oor jou eie behoeftes en probleme wanneer jou geliefde soveel meer as jy ly. Dit beteken egter geensins dat jou emosies en stryd nie saak maak nie.
Besef dat jy nie te blameer is vir jou geliefde se siekte nie. Wanneer jy met iemand getroud is, is dit natuurlik om 'n sekere hoeveelheid emosionele verantwoordelikheid te aanvaar vir jou eggenoot se geluk. Jou eggenoot se toestand is nie jou skuld nie en jy kan dit nie voorkom deur 'n beter maat te wees nie.
Probeer om nie die simptome persoonlik op te neem nie. Weet dat dit nie teen jou gemik is nie en dat jou geliefde soms nie beheer het oor hoe hy reageer nie.
Onthou dat jou geliefde nie die vyand is nie. Die siekte is. Moenie mekaar aanval nie, maar kyk na probleme asof julle dit van buite af bekyk. Staan by mekaar terwyl julle na oplossings soek. Kommunikeer gereeld en sonder om aanvallend voor te kom.
Moedig jou lewensmaat aan om hulp te kry en met terapie vol te hou.
Maak vrede daarmee dat jy nie jou maat kan genees nie. Die fokus moet wees om die siekte beter te bestuur en soveel moontlik te beheer.
Onthou hoekom julle saam is. Maak 'n lang lys van eienskappe wat jou tot jou geliefde aangetrek het, en wat jy in hom waardeer. Lees deur hierdie lys wanneer julle deur 'n moeilike tyd gaan. Soek ook elke dag na drie komplimente wat jy vir hom, en hy vir jou, kan gee. Dit sal die vuur van liefde tussen julle stook.
National Alliance on Mental Illness: https://www.nami.org/Blogs/NAMI-Blog/November-2018/How-to-Be-Supportive-of-Your-Partner-with-Mental-I
Bridgestore Recovery: https://www.bridgestorecovery.com/blog/how-to-help-a-spouse-with-mental-illness-support-communication-and-treatment/
National Alliance on Mental Illness: https://www.nami.org/Personal-Stories/How-To-Love-Someone-With-A-Mental-Illness